b'\n_START_ARTICLE_\nSekira\n_START_PARAGRAPH_\nSek\xc3\xadra je staro in \xc5\xa1iroko raz\xc5\xa1irjeno ro\xc4\x8dno orodje, ki se \xc5\xbee ve\xc4\x8d tiso\xc4\x8dletij uporablja za oblikovanje in razsekavanje lesa, podiranje dreves, kot oro\xc5\xbeje in kot obredni ali heraldi\xc4\x8dni simbol. Sekire imajo razli\xc4\x8dne oblike, odvisno od namena uporabe, vendar jo v splo\xc5\xa1nem sestavljata topori\xc5\xa1\xc4\x8de (tudi rati\xc5\xa1\xc4\x8de) - dr\xc5\xbealo in nanj nasajeno rezilo v obliki zagozde._NEWLINE_Najzgodnej\xc5\xa1i primerki sekir imajo kamnita rezila z nasajenimi lesenimi topori\xc5\xa1\xc4\x8di na na\xc4\x8din, ki je odgovarjal tedanjim gradivom in uporabi orodja. Kasneje - v bakreni, bronasti in \xc5\xbeelezni dobi - so se pojavila rezila iz teh kovin._NEWLINE_Ve\xc4\x8dina sodobnih sekir ima jeklena rezila in lesena topori\xc5\xa1\xc4\x8da, vendar se v zadnjem \xc4\x8dasu pojavljajo tudi dr\xc5\xbeala iz plastike ali fiberglasa. Dana\xc5\xa1nje sekire so z velikostjo in obliko prilagojene uporabi.'